สังคมข่าวหุ้น
*รอฟังแถลงนโยบายรัฐบาล
24 ก.ค. 2562

เกียรติก้อง ว่องไวยากร
*รอฟังแถลงนโยบายรัฐบาล
*ตลาดหุ้นไทยยังแกว่งไซด์เวย์ รอฟังแถลงนโยบายรัฐบาลวันนี้ ก่อนมาตรการกระตุ้นเศรษฐกิจจะทยอยออกมา ส่วนสงครามการค้าสหรัฐฯ กับจีน เริ่มคลี่คลายไปในทางที่ดี หลังจากสหรัฐฯ เตรียมพบจีนสัปดาห์หน้า ขณะที่การประชุมธนาคารกลางยุโรป (ECB) วันนี้ มีลุ้นผ่อนคลายนโยบายการเงิน พร้อมจับตาหุ้นที่ได้ประโยชน์จากนโยบายรัฐ โดยเฉพาะกลุ่มที่คาดว่าจะได้ผลประโยชน์จากนโยบายกระตุ้นเศรษฐกิจที่กำลังจะออกมาเร็ว ๆ นี้ โครงการเขตพัฒนาพิเศษภาคตะวันออก (EEC) และการลงทุนในโครงสร้างพื้นฐาน คาดว่าครึ่งปีหลังจะคึกคัก ดัชนีมีโอกาสไปทดสอบ 1,750 จุด ขณะที่ต่างชาติยังคงซื้อสุทธิต่อเนื่อง
*JAS ของเฮียพิชญ์ โพธารามิก ประธานเจ้าหน้าที่บริหาร บริษัทจัสมิน อินเตอร์เนชั่นแนล น่าสน นักวิเคราะห์มองเป็นโอกาสเข้าซื้อ JAS เนื่องจากราคาปรับลดลงมามากเกินไป จากราคาพื้นฐาน 9.78 บาท และคาดว่ากำไร JAS ปีนี้โตมากกว่า 104% และอัตราผลตอบแทนปันผลสูงถึง 15.9% รวมทั้ง JASIF ก็น่าเก็บเข้าพอร์ต ราคาพื้นฐาน 11.30 บาท ผลตอบแทนปี 2562 ที่ 10.3%
*TRUE ของเฮียศุภชัย เจียรวนนท์ ประธานกรรมการ บริษัท ทรู คอร์ปอเรชั่น และ DTAC ของบุญชัย เบญจรงคกุล ประธานกรรมการ โทเทิ่ล แอ็คเซ็ส คอมมูนิเคชั่น และ ADVANC คึกคักกันใหญ่ ต่างชาติเข้าเก็บต่อเนื่อง ราคาหลายตัวยังไม่แพง ในส่วนของทรูเตรียมรับทรัพย์ก้อนใหญ่จาก DIF ขณะที่ 2 ค่ายมือถือ ดีแทคและแอดวานซ์ มีกระแสข่าวว่าสนใจจะซื้อหุ้นแจ๊ส ราคาก็เลยวิ่งรับ แต่ต้องติดตามกันต่อไป
*TKN ของ อิทธิพัทธ์ พีระเดชาพันธ์ ประธานเจ้าหน้าที่บริหาร เถ้าแก่น้อย ฟู๊ดแอนด์มาร์เก็ตติ้ง แรงไม่ตก มีโอกาสไปทดสอบแนวต้าน 12 บาท ครึ่งหลังของปีนี้เป็นช่วงไฮซีซั่นของธุรกิจ ขณะที่ตัวแทนจำหน่ายรายใหม่ในประเทศจีนก็น่าจะทำยอดขายได้ตั้งแต่ครึ่งปีหลังเป็นต้นไป หลังจากใช้เวลาในการศึกษาตลาด บริษัทมั่นใจว่ารายได้รวมในปีนี้จะเติบโตได้ตามเป้าหมายที่วางไว้ 5-7%
*SABINA หุ้นชุดชั้นในของบุญชัย ปัณฑุรอัมพร กรรมการผู้จัดการ บริษัท ซาบีน่า น่าสนใจอนาคตดี นักวิเคราะห์คาดกำไรโตเฉลี่ย 15% ต่อปี ต่อเนื่องไปอีก 3 ปีข้างหน้า จากผลิตภัณฑ์ Wireless Shape และ Seamless Fit ยอดขายสินค้าออนไลน์พุ่ง 46% ต่อปี เป้าหมายราคา 36 บาท อัพไซด์เหลืออีกเยอะ
*TISCO เซียนหุ้นต่างชาติ ติดโผเก็บหุ้นเข้าพอร์ต ราคาไม่แพง แถมยังปันผลสูงอีกด้วย โบรกฯ ปรับเพิ่มประมาณการกำไรสุทธิปีนี้ขึ้น 3% เป็น 7,373 ล้านบาท เพิ่มขึ้น 5% จากการลดตั้งสำรองหนี้ลง ส่วนปันผลไม่ต่ำกว่า 7% ช่วงครึ่งปีหลังจะดีกว่าครึ่งปีแรก ราคาเป้าหมาย 105 บาท
*PRM ของบวร วงศ์สินอุดม ประธานกรรมการ วิ่งแรง เป็นหุ้นเติบโตสูงประมาณ 20% ต่อปีใน 2 ปีข้างหน้า จากธุรกิจเรือขนส่งในประเทศ ที่ครองอันดับหนึ่งในวงการ และการขยายกองเรือ จากความต้องการของลูกค้าที่เพิ่มขึ้น ปีนี้บริษัทจะกลับมาเติบโตอย่างมั่นคง ราคาเป้าหมาย 10 บาท
*NER วิ่งรับนโยบายอุ้มเกษตรกร ของรัฐบาล โดยเฉพาะราคายางพารา ชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ มั่นใจว่าผลประกอบการไตรมาส 2 จะเติบโตต่อเนื่อง และรายได้จากการขายเติบโตได้ตามเป้าหมาย 1.35 หมื่นล้านบาท เป้าหมายราคา 3.60 บาท
*พจน์ หะริณสุต ประธานเจ้าหน้าที่บริหาร บลจ.วรรณ มองตลาดหุ้นไทยในอีก 1 ปีข้างหน้า ดัชนี SET50 มีโอกาสปรับตัวเพิ่มขึ้น แต่ยังคงเป็นการปรับขึ้นในกรอบที่จำกัด เหตุปัจจัยด้านเศรษฐกิจ โดยเฉพาะความเสี่ยงจากการท่องเที่ยวและส่งออกที่ยังไม่มีสัญญาณฟื้นตัวชัดเจน รวมถึงปัจจัยการเมืองในประเทศหลังจากรัฐบาลมีคะแนนเสียงในสภาใกล้เคียงกับฝ่ายค้าน